એમ તો, ચાલવું એટલે દોડવું, એવું ઘણાં સમજે છે. તમે જોયું હશે, સવારે ચાલવાવાળામાંથી અમુક લોકો દોડતાં હોય એમ ચાલતાં દેખાય ! એમના મોં પર રઘવાટ કે ગભરાટ સ્પષ્ટ દેખાતો હોય. જાણે કે કોઈ એમની પાછળ પડ્યું હોય અથવા એ લોકો કોઈની પાછળ પડ્યા હોય ! એમની પાસે સમયનો અભાવ હોવાથી ચાલવું એમને પોસાતું નથી. દોડવાની રોજની પ્રેક્ટિસને લીધે એમને બસ કે ટ્રેન પકડવી અઘરી લાગતી નથી. ચોર એમના હાથમાંથી છટકી શકતો નથી ને દોડવીર તરીકે એમનું સમાજમાં નામ રોશન થાય છે. એમનું જોઈને લોકો દોડવા નથી માંડતાં પણ એમને જોતાં જ લોકો 108ની ગાડીને એમ્બ્યુલન્સને આગળ જવા દે તેમ રસ્તો ખાલી કરી આપે છે.